BAM จะไปต่อไหม..?
วันนี้กลับมาเขียนเรื่องหุ้น BAM (บมจ. บริหารสินทรัพย์ กรุงเทพพาณิชย์) อีกครั้ง
17 ก.พ. 2563

ลูบคมตลาดทุน : ธนะชัย ณ นคร
วันนี้กลับมาเขียนเรื่องหุ้น BAM (บมจ. บริหารสินทรัพย์ กรุงเทพพาณิชย์) อีกครั้ง
เพราะกำลังเกิดการดราม่าอย่างหนัก
โดยเฉพาะราคาที่ร่วงลงหนักเมื่อวันวาเลนไทน์ที่ผ่านมา
และยังต่อเนื่องมาจนถึงเมื่อวานนี้อีก
แน่นอนว่า หุ้นที่ถูกทิ้งออกมา ต้องเป็น “รายใหญ่” ที่ขายออกมาแน่นอน
รายใหญ่ที่ว่านี้อาจเป็นไปได้ทั้งนักลงทุนรายใหญ่ และกลุ่มนักลงทุนสถาบันอาจจะเป็นกองทุนต่าง ๆ
แต่ไม่ว่าจะเป็นนักลงทุนกลุ่มไหนก็ตาม
มีประเด็นที่ยังถกเถียงกันอยู่
นั่นคือ จริง ๆ แล้ว BAM เป็นหุ้นที่กำลังแย่จริงหรือ
แล้วราคาหุ้นที่ปรับตัวลงมาอย่างหนัก สรุปแล้ว เกิดจากการ “ขายทำกำไร” หรือว่า “พื้นฐาน” ของ BAM จริง ๆ
มาฟังผู้บริหารของ BAM กันก่อน
ล่าสุด “บรรยง วิเศษมงคลชัย” ประธานคณะกรรมการบริหาร ของ BAM ทนไม่ไหวกับกระแสดราม่าเชิงลบ
จึงต้องให้ข้อมูลว่าหุ้น BAM ยังมีฐานะการเงินดีเยี่ยม
ประเด็นที่กังวลกันทั้งเรื่องเครดิตเรตติ้ง และภาษีนิติบุคคล นี่เป็น “เรื่องเก่า” ทั้งนั้น
ไม่ใช่ประเด็นใหม่อะไรเลย
และเชื่อว่าประเด็นเหล่านี้นักลงทุนต่างรับรู้ รับทราบกันไปหมดแล้ว
มาถึงบรรดานักวิเคราะห์กันบ้าง
นักวิเคราะห์ต่างมีมุมมองแตกต่างกันไป เกี่ยวกับราคาหุ้นที่ปรับลง
นักวิเคราะห์บางคนมองว่า  ประเด็นเหล่านี้มีส่วนต่อการกดดันราคาหุ้น
แต่มีนักวิเคราะห์อีกกลุ่มที่มองว่า ประเด็นลบทั้งหมดไม่ใช่เรื่องใหม่ จึงไม่น่าจะใช่ประเด็นหลักที่ทำให้ราคาร่วงลง
ทว่า สิ่งหนึ่งที่ทุกคนมองเหมือนกัน
มาจากราคาหุ้นที่วิ่งขึ้นมารวดเร็วเกินไป
ฉะนั้น ย่อมเกิดการ “ขายทำกำไร”
ส่วนกรณีมีนักลงทุนรายใหญ่สาย VI ที่ออกมาบอกเป็นนัยว่า นี่คืออาการของหุ้น “จบรอบ”
แต่ก็มีคนออกมาโต้แย้งว่า การ “จบรอบ” ที่ว่านี้ คือสิ่งที่เกิดขึ้น “ชั่วคราว” และสิ่งที่เคยเกิดขึ้นกับหุ้นบางตัวในอดีตในรูปแบบเดียวกันนี้ อาจไม่สามารถนำมาเทียบกับหุ้นบางตัวในปัจจุบันได้
หุ้นแต่ละตัวมีพื้นฐานแตกต่างกันไป
หุ้น BAM ยังมีอัตราการเติบโตในระดับสูง
ล่าสุด บล. เมย์แบงก์ กิมเอ็ง ออกบทวิเคราะห์ว่า อัตราผลตอบแทนเงินปันผลของ BAM มีความน่าสนใจ
เงินปันผลเฉลี่ยต่อ 3-4%
ตัวเลขออกมาแบบนี้ถือว่าไม่ธรรมดาสำหรับหุ้นขนาดใหญ่ เช่น BAM
นักวิเคราะห์บางคน มองเสริมว่า ช่วงราคาหุ้นอ่อนตัว หรือ “ปรับฐาน” ลงมาแบบนี้
นี่คือโอกาสดีในการทยอยสะสมเข้าพอร์ต
อย่างวานนี้ราคาหุ้น BAM ปิดที่ระดับต่ำสุดของวันคือ 27.75 บาทต่อหุ้น (และต่ำสุดในช่วง 2 สัปดาห์)
และพบว่ามีไม้ใหญ่ ๆ (เกือบ 20 ล้านหุ้น) เข้ามาซื้อที่ราคานี้
นั่นแสดงว่า เริ่มมีการกลับมาเก็บหุ้น BAM เข้าพอร์ตอีกครั้ง หลังพบว่า ราคาที่ตกลงมา เริ่มจะ “เสถียร” แล้ว
หรือเป็นแนวรับ (แรก) ที่ไม่น่าจะลงไปอีกล่ะ
วันนี้ (18 ก.พ.) ตามสัญญาณทางเทคนิค น่าจะเห็นการรีบาวด์ของหุ้น BAM ได้จากมุมมองของนักวิเคราะห์
แต่ก็อย่างว่าล่ะ ขึ้นอยู่กับ “เจ้ามือ” และรายใหญ่ด้วยว่า จะทิ้งหุ้นต่อหรือไม่ เพื่อที่จะลงไปดักเก็บหุ้นเข้ามาในพอร์ตเพิ่ม ก่อนจะประกาศงบในวันที่ 28 ก.พ.นี้
ส่วนกรอบการเคลื่อนไหวของราคาหุ้น BAM
นั่นจึงทำให้ บล. เมย์แบงก์ฯ ประเมินกรอบการเคลื่อนไหวของราคาจะอยู่บริเวณ 25-30 บาท
ไม่น่าจะต่ำหรือเกินไปกว่านี้ (ในช่วงนี้)